Intercomparses organitza una Setmana dedicada a la Cultura Festera
06/05/2015

# Intercomparses organitza una Setmana dedicada a la Cultura Festera

[![Semana Cultural Festera de Intercomparsas](/images/noticias/2015/05/semana-cultura-2015-570.jpg)](/images/noticias/2015/05/semana-cultura-2015-570.jpg)

06.05.2015

Del 14 al 23 de maig, les comparses de Paterna s’uniran per a oferir una setmana repleta d’activitats per a tots els públics.

Amb el record del mig any encara en el cap i mentres es compten els dies per a les Festes Majors, la federació Intercomparses ha volgut fer l’espera més suportable als veïns de Paterna i celebrarà una Setmana Cultural Festera plena d’activitats per a tots els públics.

El local de la comparsa Alhama, situat en el carrer Ramón Ferrando, 3, serà el lloc triat per a inaugurar la setmana cultural que obrirà les seues portes a les 19.30 amb la presentació de la revista “Qui no fa vespra no fa festa”.

L’endemà, nova inauguració, en esta ocasió la de l’exposició del XX cartell anunciador de les festes de moros i cristians “José Barbeta”, que romandrà oberta fins al 28 de maig, en la Sala d’exposicions del Gran Tetare Antonio Ferrandis. Els visitants podran disfrutar de les variades opcions presentades al concurs que triarà el cartell per a les Festes Majors del 2015 i el guanyador del qual es coneixerà, com mana la tradició, en la Gala d’Intercomparses del pròxim 10 de juliol.

La vesprada del dissabte 16 vindrà marcada per l’homenatge a la festa dels moros i cristians. A les set de la vesprada, tindrà lloc un concert de música festera a càrrec del Centre Musical Paternense, en l’Auditori Antonio Cabeza. Una vegada conclòs, les diferents comparses del municipi realitzaran una falsa entrada en què desfilaran fins a la plaça del Poble on disfrutaran d’un sopar de germanor festera amenitzada amb una xaranga.

Serà el dilluns a les 19 quan es reprendrà l’activitat de la Setmana Cultural d’Intercomparses, amb l’entrega de premis del concurs de fotografia de moros i cristians. A més també s’inaugurarà una exposició amb les millors fotos realitzades durant les passades Festes Majors i que han participat en el concurs. La mostra fotogràfica podrà disfrutar-se en els aparadors dels comerços del carrer Major fins al dissabte 23.

També hi haurà espai per a tallers i taules redones, com la que se celebrarà el dimecres 20 i que sota el títol “El futur de la festa: la integració dels jóvens en les comparses de Paterna” reunirà a diferents personalitats del món de la festa per a debatre sobre la importància d’animar als jóvens de Paterna a seguir amb la tradició. La xarrada tindrà lloc a les 20h en el local de la comparsa Artal de Lluna en el carrer Mariana Colàs, 6.

La Setmana Cultural tancarà les seues portes el dissabte 23 de maig amb un matí dedicat als més xicotets. L’Escoleta festera omplirà l’esplanada de les banderes de la Cova Gran amb tallers i jocs infantils en què aprendran la tradició de les festes.

[Descarrega't el programa complet](/images/pdf/es/noticias/2015/05/setmana-cultural-intercomparses-2015.pdf "Semana Cultural Festera")